కారు నుంచి రోడ్డుపై చెత్తపడేసిన వ్యక్తికి.. ఆ పిల్లాడు భలే బుద్ధి చెప్పాడు WATCH LIVE TV
సిక్సుల్లో కింగ్ క్రిస్ గేల్.. అరుదైన రికార్డ్
ఇంగ్లాండ్‌తో జరిగిన నాలుగో వన్డేలో వెస్టిండీస్ బ్యాట్స్‌మన్ క్రిస్‌గేల్ సిక్సుల మోత మోగించాడు. ఏకంగా 14 సిక్సులు బాదేశాడు. ఈ సిక్సుల సాయంతో అంతర్జాతీయ క్రికెట్‌లో 500 మైలురాయిని అందుకున్నాడు.
Samayam Telugu | Updated:
Feb 28, 2019, 03:49PM IST
సిక్సుల్లో కింగ్ క్రిస్ గేల్.. అరుదైన రికార్డ్
వెస్టిండీస్ ఓపెనర్ క్రిస్ గేల్ సరికొత్త రికార్డ్ నెలకొల్పాడు. అంతర్జాతీయ క్రికెట్‌లో 500 సిక్సులు బాదిన తొలి క్రికెటర్‌గా చరిత్రకెక్కాడు. ప్రస్తుతం అద్భుత ఫామ్‌లో ఉన్న ఈ కరేబియన్ ప్లేయర్ ఇంగ్లాండ్‌లో జరుగుతోన్న ఐదు వన్డేల సిరీస్‌లో మరో సెంచరీ బాదాడు. ఇప్పటికే ఈ సిరీస్‌లో వరుసగా 135, 50, 162 పరుగులు సాధించిన క్రిస్ గేల్.. బుధవారం సెయింట్ జార్జ్‌లోని నేషనల్ క్రికెట్ స్టేడియంలో జరిగిన నాలుగో వన్డేలోనూ చెలరేగిపోయాడు. కేవలం 97 బంతుల్లో 162 పరుగులు సాధించాడు. గేల్ చెలరేగినా ఇంగ్లాండ్ నిర్దేశించిన 419 పరుగుల లక్ష్యాన్ని విండీస్ ఛేదించలేకపోయింది. 29 పరుగుల తేడాతో ఇంగ్లాండ్ నెగ్గింది.
ఈ మ్యాచ్‌లో గేల్ 14 సిక్సులు, 11 ఫోర్లు బాదాడు. ఈ 14 సిక్సులతో కలుపుకుని ఇప్పటి వరకు అంతర్జాతీయ క్రికెట్‌లో గేల్ బాదిన సిక్సుల సంఖ్య 506కు చేరింది. అంతర్జాతీయ క్రికెట్‌లో 500 అంతకన్నా ఎక్కువ సిక్సులు బాదిన ఏకైక బ్యాట్స్‌మన్ క్రిస్ గేల్. అంతేకాదు వన్డేల్లో 300 అంతకన్నా ఎక్కువ సిక్సులు కొట్టిన రెండో బ్యాట్స్‌మన్ గానూ గేల్ రికార్డులకెక్కాడు. ప్రస్తుతం 50 ఓవర్ల ఫార్మాట్‌లో అత్యధిక సిక్సుల రికార్డు షాహిద్ అఫ్రిది (351) పేరిట ఉంది. 305 సిక్సులతో గేల్ రెండో స్థానంలో ఉన్నాడు. టెస్టుల్లో గేల్ 98 సిక్సులు బాదగా.. టీ20ల్లో 103 సిక్సులు కొట్టాడు.
అలాగే, బుధవారం నాటి ఇన్నింగ్స్‌తో వన్డేల్లో 10వేల పరుగుల మైలురాయిని గేల్ అందుకున్నాడు. బ్రియాన్ లారా (10,405) తరవాత వెస్టిండీస్ నుంచి ఈ ఘనత సాధించిన రెండో బ్యాట్స్‌మన్ గేల్. అంతే కాకుండా పదివేల పరుగుల మైలురాయిని అందుకున్న 14వ క్రికెటర్‌గా గేల్ (10,074) నిలిచాడు. ఈ క్లబ్‌లో సచిన్ టెండూల్కర్ (18,426), కుమార సంగక్కర (14,234), రికీ పాంటింగ్ (13,704), సనత్ జయసూర్య (13,430), మహేళ జయవర్దనే (12,650), ఇంజమాముల్ హక్ (11,739), జాక్వెస్ కలిస్ (11,579), సౌరవ్ గంగూలీ (11,363), రాహుల్ ద్రవిడ్ (10,889), విరాట్ కోహ్లీ (10,533), ఎంఎస్ ధోనీ (10,415), లారా (10,405), తిలకరత్నే దిల్షాన్ (10,290) గేల్ కన్నా ముందున్నారు.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.